Fortsatt håp for Norges internasjonale travstjerne
Han har endelig sett på bildene av skaden hesten har pådratt seg, etter at han fikk dem på mail fra Frankrike tirsdag morgen. Bildene er nå sammenlignet med de siste som er tatt av stjernetraverens gaffelbåndskade. - Jeg forestilte meg noen helt andre bilder, sier Moen. - Det er litt mørkere rundt skadefeltet. Arealmessig er det ganske likt de bildene vi har, omfanget er altså det samme. Om det er en «reskade» og akuttisering, eller om det skyldes det tekniske utstyret er umulig å si. - Det brukes forskjellig ultralydutstyr forskjellige steder, derfor sier jeg det på denne måten. Jeg kommer til å ta kontakt med de franske dyrlegene tirsdag ettermiddag. Så får Yarrah Boko følges klinisk der nede. For øvrig; blødninger er et folkemunn-uttrykk, vi snakker her om fibre og sener som er revet av, understreker klinikksjefen. Moen sier også at det vil bli tatt ny ultralyd av hesten førstkommende mandag. Deretter blir det tatt en endelig avgjørelse. - Dette blir som idrettsutøvere som skal starte i VM eller OL. Situasjonen vurderes fortløpende, sier Lars Moen som understreker at det er eier og trener som tar den endelige avgjørelsen om start i Prix d'Amerique eller ikke.
Det er fortsatt håp om at travhesten Yarrah Boko kan starte i Prix d'Amerique, mener veterinær og klinikksjef Lars Moen på Bjerke Dyrehospital.